בבית משפט השלום בתל-אביב

בעניין:                                    ישראל גל ת.ז: 058812330

                                               ע"י ב"כ עו"ד אברהם לנדשטיין ו/או עו"ד  ניר יסלוביץ

                                                מרח' בארי 1 תל-אביב 64682

                                                טל:03-5298888 פקס: 03-5299208

                                                                                                                                             התובע

                                                             -נגד-

1. מר יוסי נישרי

רח' הנשיא 54 קרית אונו

מיקוד 55570

2. מר יהודה ארליך

רח' הרצפלד 18 קרית אונו

מיקוד  55560  

הנתבעים
    סוג התביעה:            כספית-לשון הרע

    סכום התביעה:         500000 ₪ 

כתב- תביעה

התובע, אשר יהיה מיוצג על ידי ב"כ עוה"ד כמפורט לעיל לצד שמו, מתכבד להגיש לבית המשפט הנכבד את כתב תביעתו כדלקמן:

1. כל האמור והנטען בכתב תביעה זה, נטען בהשלמה ו/או במצטבר ו/או לחילופין מקום בו העובדות כהוויתן אינן ידועות לתובע/ת הכל על פי הקשר הדברים והדבקם הסביר.
2. כל הנספחים המצורפים לכתב תביעה זה, מהווים חלק בלתי נפרד הימנו.
הצדדים:

3. התובע הינו אדם עתיר זכויות ומעשים ובעברו ופעילות ציבורית רבה וענפה בשכר ובהתנדבות. במערכת הבחירות המוניציפאליות ( להלן: הבחירות ) לעיריית קרית אונו שנתקיימה בחודש אפריל 2003 התובע כיהן כמ"מ ראש העירייה וכמועמד לראשות העירייה.כיום הינו חבר מועצת העיר קרית אונו.

4. נתבע 1 – התמודד בבחירות לעיריית קרית אונו בשנת 2003 לתפקיד ראש העירייה ועמד בראש סיעת "תנועת התושבים" .
5. נתבע 2-  התמודד בבחירות כמספר 2 ברשימת "תנועת התושבים" ולימים מונה לתפקיד ממלא מקומו של ראש העירייה- נתבע 1.
הרקע:

6. הנתבע מס' 1 כראש רשימת "תנועת התושבים", פרסם במהלך מערכת הבחירות המוניציפאליות בשנת 2003 ולקראתה 7 עלונים בשם "אונו ליין".על מערכת הבחירות הופקד מטעמו מר אורן שמיר.
7. בטרם הוצא גליון עלון הבחירות הראשון החתים אורן שמיר את הנתבע מס'1 על לקיחת אחריות מצידו על תכני העלון -עיתון,כדי להדגיש שהאחריות לתוכן עלוני-עיתוני הבחירות חלה עליו (על הנתבע מס'1).
8.  נתבע 1 שהיה, כאמור לעיל, אחראי על תכניו של העלון היה מודע היטב לחשיבות הרבה ולתפוצת הידיעות המתפרסמות בעלון זה,ולהשפעתן האפשרית על הלכי הרוח,בקרב תושבי קרית אונו שהם קהל היעד בבחירות הקרבות ובאות.ככזה התנוססה תמונתו בפתחו של כל אחד מן העלונים בצד מעין "מאמר מערכת" בחתימתו.
9. בחודש פברואר 2003 התפרסם מטעם נתבע 1 עלון הבחירות "אונו ליין".  בפרסום זה של הגליון מס' 1 של העלון הנ"ל הופיע השיר "העיירה בוערת" מאת מרדכי גבירטיג, שיר שהפך לסמל השואה.זאת בהקשר נואל למצב הדברים בעיר קרית אונו. הפרסום שהיה בו מן האיוולת שניצל נושא כה רגיש בתודעה הציבורית למטרות פוליטיות צרות, הוליד תגובות קשות ונזעמות בקרב הציבור בקרית אונו. משום כך, החליטו הנתבעים בצוותא חדא לרקום מהלך נגדי שיפנה את דעת הקהל בקרית אונו ("ספין תקשורתי") תוך הכפשת והשחרת שמו של התובע ברבים,וניצול המצב לטובת ענינם הפוליטי. (רצ"ב עותק מן הפרסום כנספח א')
10. תחילתו של המהלך נרקמה כשנתבע 2 הורה למר אורן שמיר אשר שימש כמנהל מסע הבחירות של נתבע 1, לבצע מהלך נגדי שבמהלכו צוירו צלבי קרס ברחבי העיר,על לוחות המודעות של תנועתם – מפלגתם של הנתבעים, ועל מכוניתו של הנתבע מס'1(להלן "הכתובות") באמצעות קשירת קשר עם אחר.  ההוראה ניתנה בידיעתו ובהסכמתו של נתבע 1,או לחלופין בהסכמתו בדיעבד ובשתיקתו משנודעו לו פרטי הדברים. נתבע 2  קבע את העיתוי, האישור ומימון המעשה. הנתבעים שמו להם כמטרה להאשים ו"לסמן" את התובע ,אם במישרין ואם על דרך רמיזה,כמי שביצע או כמי שנרמז שביצע או היה אחראי לריסוס הכתובות, בעצמו או ע"י אחרים בשליחותו,באמצעות פרסום המעשה ברדיו ובעיתונות המקומית והארצית, לתועלתם המשותפת תוך פגיעה בתובע ובשמו הטוב.אורן שמיר ביצע את המזימה בשליחות נתבעים ומטעמם.
11. לא מיותר לציין, כי הפרשה נחקרה בתחנה מסובים  של משטרת ישראל(פ.א. 6479/03).על פי הידוע לתובע מצוי התיק בטיפול פרקליטות מחוז תל אביב(פלילי) לאחר שהועבר להכרעתה ע"י מפלג התביעות של מחוז תל אביב במשטרת ישראל.תחילה המתין התובע להחלטתם של גופים אלו,אך משבוששו גופי החקירה והתביעה לקבל הכרעתם ובחלוף למעלה משלוש וחצי שנים מאז ביצעו הנתבעים את המיוחס להם בכתב תביעה זה ,החליט התובע שלא להחשות יותר ומכאן כתב תביעה זה.
הפרסום נשוא הדיבה:

12. הנתבעים התחילו במסכת פרסומי לשון הרע, בידיעה שפורסמה בחדשות "קול ישראל" ביום 27.3.03 בשעה 11:00 בפרסום הידיעה כי אחד המועמדים לרשות עירית קרית אונו יוסף נשרי התלונן במשטרה כי צלבי קרס צוירו על תמונותיו ברחבי העיר, תוך שהוא מסתיר את עובדת היותו מקור מעשי העבירה והעלילה ש"הושתלה" על ידי אנשיו ושליחיו
           רצ"ב תדפיס "יפעת" משידור זה כנספח ג' .
13. בפרסום האמור לעיל, התעצמה הפגיעה בתובע שבעתיים נוכח העובדה שהכתבה פורסמה בכלי תקשורת רב עוצמה ובתחנת רדיו ממלכתית אשר הציבור מייחס לה מטבע הדברים אמינות ומקצועיות גבוהה.
14. הנתבעים המשיכו במזימתם בתאריך 28/3/03 בשעה שהתפרסמו בעיתון "מעריב" דבר דיבה נוסף בעניין שבנדון תחת הכותרת: "צלבי קרס על מכוניתו של מועמד לראשות קריית-אונו". מתחת לכותרת הכתבה דווח כי "מכוניתו של אחד המועמדים לראשות עיריית קריית אונו רוססה ביום רביעי בלילה בכתובת "נאצי" ובצלבי קרס. בהמשך נתבע 2 דיווח לעיתון כי:" נתתי למשטרה קצה חוט עם הגשת התלונה, ואני מקווה שהיא תדע למצוא את העבריינים".
15. ביום 3/4/03 התפרסמו בעיתון המקומי תל-אביב – ר"ג מערב של רשת "ידיעות אחרונות", דברי דיבה נוספים בדמות ידיעה כי צלבי קרס רוססו על מכוניתו של נתבע 1 כשמתחת לידיעה מצולם הנתבע מס' 1 לצד מכוניתו המרוססת. נתבע 1 דיווח לכתב כי: " כשראיתי את הצלבים שרוססו, הרגשתי גועל. חשבתי עד כמה רחוק אנשים מוכנים ללכת בשביל בחירות ושררה. אני בז לאנשים האלה, הם איבדו כל רסן".
            רצ"ב עותק מעיתון המקומי תל-אביב – ר"ג מערב מיום 3/4/03 כנספח "ה" לתובענה 

            וכחלק בלתי נפרד ממנה

.
16. דברי הדיבה פורסמו בעלון הבחירות (מספר 7) של תנועת התושבים "אונו ליין" אשר התפרסם מטעמו של נתבע 1 בעמוד האמצעי תחת הכותרת: "מרססי צלבי הקרס הם שליחיו של ישראל גל", תוך כדי האשמתו של התובע בכך ששלח אותם.וזאת במילים: "כדי שהנושא לא ירד מסדר היום. שלח גל אנשים שיכתבו "נאצי" על מכוניתו של יוסי נשרי". לא זו אף זו, בהמשך הכתבה דווח: "יוסי נשרי אף מבקש מידי פעם עדכונים מחקירת המשטרה בנושא" .הנתבע מס'1 כמפרסם היה חייב לבדוק את אמיתות המתפרסם בפירסום שבאחריותו,אך חדל מעשות כן,אם בכוונת מכוון ואם מתוך רשלנות של ממש.
           רצ"ב עותק החלק הרלוונטי מגיליון מס' 7 כנספח "ב" לתובענה וכחלק בלתי נפרד ממנה.
17. הנתבעים פרסמו את דבר הדיבה בזדון ומתוך "כוונת מכוון" על-מנת לייחס לנתבע את האחריות לריסוס צלבי הקרס , ותוך שהם יודעים כי אין כל שמץ של אמת בדברים וכי מדובר בפרסומי דיבה חסרי תום לב.יצויין כי עשו זאת על דרך השימוש בעיתונות המקומית וגם על דרך הפצת דבר הדיבה והכפשת שמו של התובע באמצעות שלוחיהם פעילי תנועתם או שכיריהם אשר ניצבו בדוכני ההסברה של מפלגתם- תנועתם ברחבי העיר.
18. הדברים שנאמרו ויוחסו לתובע ע"י הנתבעים הינם כוזבים, משוללי כל יסוד, פגעו ופוגעים קשות בשמו הטוב של התובע ובמעמדו הציבורי, ואף עולים כדי ניסיון לפגוע במשלח ידו ובמוניטין הטוב שיצא לו.

19. הדברים האמורים שצוטטו לעיל הינם פרסומים משמיצים, והם בגדר פרסום דיבה והוצאת לשון הרע, כמשמעותו בחוק איסור לשון הרע - התשכ"ה - 1965 (להלן: החוק). דברי הדיבה הכפישו, ביזו ופגעו בתובע ובבני משפחתו, הן במישור האישי והן במישור הציבורי, ושמו אותו ללעג ולבוז בעיני כל.יש בפרסום דברי הדיבה משום פגיעה בשמו הטוב של התובע,במשפחתו,בדימויו בקרב בוחריו ותושבי עירו,ובעיני אלו אשר נתנו בו את מבטחם ואמונם כמייצגם,זאת ועוד ,יש בהם בשל עיסוקו בעבר, ויתכן גם בעתיד, כאיש ציבור, כדי לפגוע במשלח ידו.
20. התובע יטען כי מעבר לפיצוי ולחבות הקבועה בהוראות חוק איסור לשון הרע פגע הפרסום בכבודו ובכך הפרו הנתבעים את האמור בחוק יסוד: כבוד האדם וחירותו ו/או בעקרונות היסוד שעליהן מושתת המשטר במדינת ישראל. בנסיבות העניין חבים הנתבעים בפיצוי התובע גם מכח פגיעה בזכויותיו החוקתיות,שהרי הזכות לשם טוב נובעת גם מאינטרס ההגנה על הפרטיות וצנעת הפרט (רע"א 4740/00 אמר נגד יוסף פ"ד נ"ה (5) 510 )
21. התובע יוסיף ויטען, כי מעשיו של  נתבע 1 בפרסום דברי הדיבה בעלון הבחירות של תנועת התושבים "אונו-ליין" אשר התפרסם מטעמו ובהשגחתו מגיעים כדי עוולת הרשלנות, באשר הוא חב חובת זהירות מושגית וקונקרטית כלפי נשוא תביעתו, ויש קשר סיבתי ברור בין מעשיו לבין נזקי התובע, ועל כן הוא חייב  לפצותו בגין נזקיו מכוח סעיף 35 לפקודת הנזיקין [נוסח חדש].

22. עלילת הדיבה פגעה בתובע ועלתה לו עד כדי כשלון ההתמודדות על כס ראש העירייה בבחירות הנ"ל שכן בין המתמודדים ,בסיבוב הראשון של הבחירות, הפרידו 400 קולות בהם "זכה" הנתבע מס' 1 ככל הנראה בעקבות "הצלחת" פועלם של הנתבעים.וקולות אלו הביאו לו את כס ראש עריית קרית אונו,לאח "הסיבוב 
           השני " בו התמודדו השניים,על כל המשתמע מכך.בכך עלה בתוהו קמפיין בחירות

           שעלותו מאות אלפי שקלים אותם תובע התובע, בין היתר, מן הנתבעים,בכתב 

           תביעה זה. בהקשר זה יצויין כי התובע מעמיד תביעתו לצרכי אגרה על סך של

           500,000 ₪ בלבד והוא שומר לעצמו הזכות להגדיל את סכום התביעה אם יחפוץ

           בכך.
23. לא למותר לציין כי דבר הדיבה נשוא כתב תביעה זה ,מהווה לשון הרע חריפה במיוחד באשר היא מייחסת לתובע או לאנשים בשליחותו ביצוע מעשי עבירה,במהלך מערכת בחירות.יחוס עובדתי שכזה כאשר דווקא הנתבעים הם אלו אשר עוולו,בכוונת מכוון ,ביודעין ובחוסר תום לב גמור,יש בו משום חומרה יתרה.
24. התובע יוסיף ויטען כי פרסום דבר דיבה הטוען לביצוע עבירות פליליות על ידי  הנפגע או בשליחותו,במקרה זה התובע,מחייב את המפרסם באחריות כפולה ומכופלת,בראיות רציניות וחזקות במיוחד,ובפיצוי נזיקי משמעותי ביותר,ובסופו של יום,לאמור בתום ההליך המשפטי בתביעה זו גם בפיצוי עונשי של ממש.
25. "התבטאות בלתי ראויה של אדם כלפי זולתו,כל שכן שעה שהיא נעשית במודעות המתפרסמות בחוצות העיר מטעם איש ציבור המבקש להיבחר לתפקיד מרכזי של ראש עיר  בישראל " " ....מדובר במעשה שקשה לברור את המילים שיהיה בהן כדי לבטא את הנלוזות ,עזות המצח והחומרה שבו.בצדק ראה בית- המשפט קמא לכנותו "מעשה נתעב" בדרך הילוך של "הפוך על הפוך" ובאמצעות מצג-שווא ביקשו לפגוע בתדמיתו ,בשמו הטוב ובמוניטין של המערער,בכך שכביכול הוא פרסם את מודעה המבקשת לתמוך בו ,כאשר כל המעיין וקורא בה,מפתח אנטגוניזם כלפיו" ציטוט זה מתוך פסק דינו של בית המשפט המחוזי בירושלים בע.א. 5452/04 מילר נגד שמואל כהן מצביע על הדמיון המדהים למקרה דידן ,שכן גם כאן עסקינן במהלך של "הפוך על הפוך" וב"מעשה נתעב" של הנתבעים אחד מהם ראש עירייה והשני ממלא מקומו.
נזק:
26. כאמור לעיל,לתובע נגרמו נזקים רבים שלא את כולם יכול הוא לאמוד בשלב זה, ועל כן מעמיד התובע את סכום הפיצויים בגין הפגיעה בשמו הטוב וזאת בהיקף מוערך לצרכי אגרה בלבד בסך של 500,000 ₪ בצירוף הפרשי הצמדה וריבית מיום הגשת התביעה ועד התשלום בפועל.  בית המשפט הנכבד מתבקש לפסוק לתובע את סכום התביעה לאור מעשיהם החמורים של הנתבעים ועוצמת הדיבה,העדר תום הלב והזדון,הפגיעה בשמו הטוב של התובע ,ביזויו,השפלתו בעיני הבריות,הפגיעה במשלח ידו של התובע ובמעמדו הציבורי והמקצועי,בשל מזימת הנתבעים שצלחה בידיהם.יצויין כי התובע לקה בפרנסתו עקב מעשי הנתבעים וחלפו שמונה חודשים עד שמצא מקום עבודה.
27. התובע יטען כי משאין המדובר בהתבטאות פוגענית הנעשית במסגרת התמודדות לגיטמית על דעת הקהל הציבורית אלא במניפולציה שבה המפרסם האמיתי מבקש להרחיק עצמו ולמנוע כל זיהוי בינו ובין הפרסום עצמו צריכה להיות נקודת המוצא לשקלול סכום הפיצויים לעמוד על סכום גבוה מן הרגיל. על אחת כמה וכמה כשהמדובר במקרה נדיר ומיוחד של פגיעה בשמו הטוב של אדם שנעשתה בעורמה ובזדון מתוך כוונה להטיל בו דופי מוסרי (ראה ע"א 5452/04 י"ם הנ"ל). עוד יוסיף ויטען התובע כי הדופי הוטל והנזק נגרם ומכאן שעל הנתבעים לפצותו בשל כך.ונוסף לצרף פיצוי עונשי על מנת "לחנך את הציבור ולהחדיר לתודעתו כי שמו הטוב של אדם אינו הפקר.כמות שנאמר :"טוב שם משמן טוב" (קוהלת ז/א) מכאן,שהפיצויים מיועדים לשמש גם תרופה המבטאת את היחס הכללי של החברה לפגיעה בשמו הטוב של אדם. (ע"א 802/87 נוף נ' אבנרי פ"ד מ"ה (2) 489,493  מול ז'
28. לחילופין, מתבקש כב' בית המשפט להשית על כל אחד מהנתבעים את מלוא הפיצוי הסטטוטורי הקבוע בסעיפים 7א'(א) וכן 7א'(ג) לחוק איסור לשון הרע, וזאת בגין כל אחת ואחת מהכתבות המשמיצות המפורטות בכתב תביעה זה בנפרד, באשר כל אחת ואחת מהן מקימה עילת תביעה נפרדת העומדת בפני עצמה.  
29.  לבית המשפט הסמכות העניינית והמקומית לדון בתביעה לאור סכומה, מקום עסקו של התובע  ומקום המעשה ו/או המחדל של הנתבעים.
לסיכום:

אשר על כל אלו מתבקש בית המשפט הנכבד לזמן את הנתבעים לדין ולחייבם יחד ולחוד :

א.לשלם לתובע פיצויים, ולרבות פיצויים עונשיים ופיצויים לדוגמא, בסך של 500,000 ₪

   ולחילופין לחייב כל אחד מהנתבעים בסכום הפיצוי הסטטוטורי כאמור לעיל,

   כשהסכומים הללו נושאים הפרשי ריבית והצמדה כדין, מיום הגשת תביעה זו ועד ליום 

   התשלום המלא בפועל.
ב. התובע יטען, כי על בית המשפט הנכבד במקרה זה, להטיל על הנתבעים לפצות את
    התובע בשיעור גדול במיוחד ולהתנצל על הפרסום בגודל ומיקום התואמים.
ג.לשלם לתובע את הוצאות המשפט, לרבות שכ"ט עו"ד בצירוף ריבית ובתוספת מע"מ 

   כדין.
                                                                                _____________                               

                                                                                            אברהם לנדשטיין, עו"ד,

                                                                                             ב"כ                     התובע.

